มื้อสเต็กแบบอิ่มหนักแต่ราคาประหยัดร้านนี้มีคนแนะนำให้มาลองครับ 
 
[ที่ตั้งและบรรยากาศ] ร้านนี้ตั้งอยู่เยื้องๆ กับทางเข้าสวนสัตว์สงขลาครับ หน้าร้านแอบรกซะหน่อย เลยสังเกตตัวร้านได้ไม่ชัดเจน ลูกค้าสามารถจอดรถได้บริเวณข้างทาง ร้านเล็กๆ ขนาด 1 ห้อง โต๊ะที่นั่งมีเพียงแค่ 4 ชุด ครับ บรรยากาศดูเรียบง่าย ระหว่างรออาหารก็มี WiFi ให้ใช้กันฟรีๆ    

[เมนูอาหาร] สเต็กทั้งเนื้อ/หมู/ไก่/ปลา สปาเก็ตตี้ หรือจะเลือกเป็นเมนูเพื่อสุขภาพอย่างสลัด นอกจากนี้ยังมีของทานเล่นอื่นๆ เช่น เฟรนซ์ฟรายด์ นักเก็ต สำหรับราคาก็ถือว่าย่อมเยาเลยทีเดียว อย่างเมนูสเต็กเริ่มต้นที่ราคา 69 บาท 

[เมนูที่สั่ง] 
1. ขนมปังกระเทียม (30 บาท) เปิดตัวมาแบบแอบอึ้งเล็กน้อย เพราะนึกว่าจะเป็นขนมปังฝรั่งเศส แต่ที่ไหนได้พี่ไทยใช้ขนมปังปอนด์เป็นแผ่นๆ หั่นครึ่งซะงั้น -*- ส่วนรสชาติก็ถือว่าพอใช้ได้ หอมๆ มันๆ ดีครับ 

2. เมนูสเต็ก 
- สเต็กบ้านสวนตูล (99 บาท) สต็กหมู+ไส้กรอก เสิร์ฟพร้อมกับขนมปัง เฟรนฟรายด์ สลัด และซอส ปริมาณคับแน่นจานดูคุ้มค่ามากๆ ครับ สเต็กหมู เนื้อนุ่ม ชุ่มฉ่ำ ชิ้นไม่หนามาก ส่วนไส้กรอก เนื้อไม่แน่นสักเท่าไหร่ แต่ก็อร่อยพอใช้ได้ สำหรับซอสที่เสิร์ฟมามีรสหวานไปสักหน่อย ทานกับสเต็กแล้วเลี่ยน ผมเลยขอเมินละกัน เอาเป็นว่าโดยรวมๆ ก็โดนใจพอตัวครับจานนี้   
- ดับเบิ้ลพอร์คชอพ (159 บาท) ชื่อก็บอกอยู่แล้วครับ พอร์คชอพไซส์ใหญ่ 2 ชิ้น เสิร์ฟพร้อมกับขนมปัง เฟรนฟรายด์ สลัด และซอส ปริมาณคับแน่น แทบจะล้นจาน ส่วนรสชาติก็ใช้ได้เลยครับ เนื้อนุ่ม มีความมัน อร่อยพอตัวเลยทีเดียว 

3.  สปาเก็ตตี้ขี้เมากุ้ง (99 บาท) ขึ้นชื่อว่าผัดขี้เมา แต่ที่เสิร์ฟมาหน้าตาน่ารักด้วยสีสันของแครอท ถั่วลันเตา และข้าวโพด ... ขัดแย้งกับชื่อไปสักนิด -*- แต่พอลองทานเท่านั้นแหละรสชาติจัดจ้าน เผ็ดร้อนเอาเรื่องอยู่ครับ เอาเป็นว่าให้ผ่านแบบเฉียดฉิวละกันจานนี้  

4. เครื่องดื่ม น้ำแตงโมปั่น (30 บาท) ไม่ค่อยประทับใจสักเท่าไหร่ครับ เพราะเป็นรสชาติของพวกไซรัปแต่งกลิ่น ไม่ใช่แตงโมสด แถมรสหวานจนเลี่ยน    

[เวลาเปิด-ปิด] 10.00-21.00 น.  

[การบริการ] เจ้าของร้านเป็นกันเองยิ้มแย้ม แจ่มใส ใส่ใจให้บริการดีครับ โดนใจให้สามผ่าน 

[ความสะอาด] ภายในร้านสะอาดสะอ้าน นั่งได้สบายใจครับ แต่อาจจะรกตาด้วยอุปกรณ์เครื่องครัวที่วางตรงมุมผนัง  

[โดยรวม] เป็นอีกหนึ่งร้านสเต็กที่อิ่มแบบคุ้มค่า ในราคาประหยัด ส่วนคุณภาพของอาหารก็ถือว่าอยู่ในเกณฑ์ใช้ได้เลยทีเดียวสำหรับราคานี้ รสชาติของอาหารก็อร่อยไม่ใช่ย่อย แวะเวียนไปสวนตูลครั้งหน้าถ้ามีโอกาสคงแวะอีกละกัน โดยรวมๆ ก็ถือว่าโดนใจ ขอฟาดให้ 4 ดาวไปละกันครับ ^^ 

